**Csatoljuk a személyi kedvezményről szóló további tájékoztató anyagot, így elsősorban a NAV hivatalos tájékoztatójának elérhetőségét.**

**Nagyon sok krónikus betegség, és súlyos fogyatékosság után jár adókedvezmény.**

**Az adókedvezményekre vonatkozó jogszabályok:**

    - 1995. évi CXVII. törvény a személyi jövedelemadóról, itt a 40. §-ban találhatóak az idevonatkozó előírások.

    - 335/2009. (XII. 29.) Korm. rendelet az összevont adóalap adóját csökkentő kedvezmény igénybevétele szempontjából súlyos fogyatékosságnak minősülő betegségekről BNO alapján ad tájékoztatást.   
    - 49/2009. (XII. 29.) EüM rendelet a súlyos fogyatékosság minősítéséről és igazolásáról.  
  
A 335/2009. (XII. 29.) Korm. rendelet az, amely tartalmazza a kedvezményre jogosító betegségeket BNO kód alapján. Ez a rendeletet a napi hatályos formájában itt érheti el: <https://net.jogtar.hu/jr/gen/hjegy_doc.cgi?docid=A0900335.KOR>

**Néhány felvetődött kérdésre a következőek a válaszaim:**

A tartós betegség, illetve a súlyos fogyatékosság esetében igényelhető adókedvezménye mértéke 2019-ben a minimálbér 5%-a, vagyis havonta 7450 Ft adókedvezmény jár, mely éves szinten már 89.400 Ft-ot jelent a magánszemély számára.

Az SZJA-ból érvényesíthető különböző adókedvezmények egymáshoz való viszonya:

Adókedvezményt különböző jogcímeken lehet érvényesíteni, ilyen a családi adókedvezmény, az első házasok adókedvezménye és a betegségek után járó adókedvezmény nem zárja ki egymást, együtt is jár – de az adókedvezményeknek van sorrendje. Először a családi adókedvezményt kell igénybe venni, aztán az első házasok adókedvezményét, és ezt követően a betegség adókedvezményét.

Az SZJA adókedvezmény együttes összege megegyezik a \*számított adó éves összegével. (\*számított adó = a ténylegesen befizetett éves személyi jövedelemadó összegével)

Az adókedvezmény igényléséhez külön megfelelő nyomtatványon orvosi igazolást kell kérni a háziorvostól. Aki fogyatékossági támogatásban részesül, nem kell orvosi igazolást kérni, a támogatást megállapító határozat lesz az igazolás.

Utólag –visszamenőleg is- igénybe vehető az adókedvezmény. Ha a betegséget már évekkel ezelőtt diagnosztizálták, de csak most értesült az adókedvezményről, akkor az elmúlt öt évre visszamenőleg adóbevallásait lehet önellenőrzéssel módosítani és vissza lehet igényelni az adót.

**További kérdéseivel keresse a DE KC MMSZK munkatársait.**